Алабаков е роден в 1876 година в град Струга. Влиза във ВМОРО и става организатор на селските комитети на организацията. Става нелегален и е четник при Георги Сугарев и Петър Чаулев. При избухването на Балканската война в 1912 година е войвода в Кичевско. След Междусъюзническата война участва в Охридско-Дебърското въстание срещу новите сръбски окупатори, а в 1915 година и във Валандовската акция. След Първата световна война в 1925 година е началник на Стружка околия на ВМОРО с 20 души чета. През пролетта на 1925 година навлиза във Вардарска Македония заедно със Силко Цветков, Александър Протогеров и Мишо Шкартов, но не успяват да преминат река Вардар и се връщат в България.